Diari Oficial de la Generalitat Valenciana


Sumari del DOGV 8695, del 11-12-2019 (2019/11396)

RESOLUCIÓ de 4 de desembre de 2019, del vicepresident segon del Consell i conseller d'Habitatge i Arquitectura Bioclimàtica, per la qual s'incrementa la quantia màxima de la convocatòria regulada mitjançant la Resolució de 6 de febrer de 2019, de la Conselleria d'Habitatge, Obres Públiques i Vertebració del Territori, per la qual es convoquen per a l'exercici 2019 les ajudes per a la realització de l'informe d'avaluació d'edificis.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8695

Data del DOGV
:   11-12-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/11051


Data del document
:   04-12-2019

Organisme emissor
:   Vicepresidència Segona i Conselleria d'Habitatge i Arquitectura Bioclimàtica

Tipus de document
:   Resolució

Anàlisi jurídica

 Descriptors 

:   * Vicepresidència Segona i Conselleria d'Habitatge i Arquitectura Bioclimàtica
    * ajuda pública

RESOLUCIÓ de 4 de desembre de 2019, del vicepresident segon del Consell i conseller d'Habitatge i Arquitectura Bioclimàtica, per la qual s'incrementa la quantia màxima de la convocatòria regulada mitjançant la Resolució de 6 de febrer de 2019, de la Conselleria d'Habitatge, Obres Públiques i Vertebració del Territori, per la qual es convoquen per a l'exercici 2019 les ajudes per a la realització de l'informe d'avaluació d'edificis.  
 [2019/11611]  
Mitjançant l'Ordre 2/2018, de 12 de març, de la Conselleria d'Habitatge, Obres Públiques i Vertebració del Territori, es van aprovar les bases reguladores de les ajudes per a la realització de l'informe d'avaluació d'edificis (DOGV 8257, 20.03.2018).  
La base reguladora desena de l'annex de l'ordre esmentada establia que «l'import global de les ajudes amb què es dote cada convocatòria podrà ser ampliat en el cas d'existir disponibilitats pressupostàries, en el supòsit de resultar insuficient per a atendre les peticions que, presentades dins del termini, acrediten complir els requisits i altres condicions establides en aquestes bases».  
Aquest increment es podrà realitzar, amb posterioritat a la publicació de la convocatòria, d'acord amb la regulació establida en l'article 58 del Reial decret 887/2006, pel qual s'aprova el Reglament de la Llei 38/2003, general de subvencions, mitjançant l'aportació de fons propis addicionals, sempre que les disponibilitats pressupostàries ho permeten.  
  
En aquest mateix sentit, la Resolució de 6 de febrer de 2019, de la Conselleria d'Habitatge, Obres Públiques i Vertebració del Territori, per la qual es convoquen per a l'exercici 2019 les ajudes per a la realització de l'informe d'avaluació d'edificis, establia en l'apartat segon, punt 2, paràgraf segon, que si es compleixen algun dels supòsits previstos en l'article 58 del Reglament de la Llei 38/2003, de 17 de novembre, general de subvencions, l'import de la dotació de la convocatòria es podrà augmentar o disminuir mitjançant una resolució de la consellera d'Habitatge, Obres Públiques i Vertebració del Territori, és a dir, de la persona titular de la conselleria competent en matèria d'Habitatge.  
  
D'altra banda, la quantia total màxima de les ajudes per a concedir en l'exercici 2019, d'acord amb l'apartat segon, punt 2, paràgraf primer, d'aquesta convocatòria, es va establir inicialment en 287.900,00 euros en funció de la disponibilitat pressupostària llavors existent en la línia S8289000, «Finançament elaboració informes avaluació edificis», de l'aplicació pressupostària 43.15.93.934.44.7, del capítol VII dels pressupostos de la Generalitat 2019, a càrrec dels quals s'atorguen aquestes ajudes. En l'actualitat, després d'haver finalitzat els terminis de presentació de sol·licituds, i una vegada avaluades aquelles que, per complir els requisits, tindrien accés a les ajudes si les disponibilitats pressupostàries ho permeteren, s'ha constatat que aquesta dotació inicial és insuficient per a atendre-les íntegrament.  
  
Finalment, amb la finalitat de salvar aquesta circumstància, en data 26 de novembre de 2019 s'ha dictat la resolució de la Conselleria d'Hisenda i Model Econòmic per la qual s'autoritzen modificacions en l'annex de transferències i subvencions de capital del programa 431.10, Arquitectura, habitatge i projectes urbans, de la Vicepresidència Segona i Conselleria d'Habitatge i Arquitectura Bioclimàtica, mitjançant ajustos entre dotacions de línies de concurrència competitiva, per un import d'1.000.000 d'euros (exp. 08.007/19- 125), que habilita l'addició de crèdit de 200.000,00 euros a la línia S8289000, «Finançament elaboració d'informes d'avaluació d'edificis», amb la qual cosa la dotació actual queda establida en 500.000,00 euros.  
En virtut d'això, i de conformitat amb l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Finançament de les ajudes  
Incrementar les quanties previstes en l'apartat segon, «Finançament de les ajudes», de la Resolució de 6 de febrer de 2019, de la Conselleria d'Habitatge, Obres Públiques i Vertebració del Territori, per la qual es convoquen per a l'exercici 2019 les ajudes per a la realització de l'informe d'avaluació d'edificis, dels 287.900,00 euros dotats inicialment fins a un import global màxim de 487.900,00 euros, en els mateixos termes i determinacions que els que s'especificaven en la resolució esmentada. Les xifres en euros, de dotació inicial, d'increment i de dotació final, queden indicades en el següent quadre:  
  
  
Dotació d'ajudes a la realització de l'informe   
d'avaluació d'edificis, 2019  
Dotació inicial convocatòria 2019 Increment dotació convocatòria 2019 Dotació final convocatòria 2019  
287.900,25 472.595,42 605.364,00  
  
  
Segon. Entrada en vigor  
La present resolució entrarà en vigor l'endemà de la publicació en el Diari Oficial de la Generalitat Valenciana.  
  
Contra la present resolució, que posa fi a la via administrativa, es podrà interposar un recurs potestatiu de reposició, en el termini d'un mes a comptar des de l'endemà de la publicació d'aquesta, segons el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o es podrà interposar directament un recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la publicació, de conformitat amb el que s'estableix en els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 4 de desembre de 2019.- El vicepresident segon i conseller d'Habitatge i Arquitectura Bioclimàtica: Rubén Martínez Dalmau.